**Upute za rad u virtualnoj učionici**

**1. Uvod**

Ova je **mrežna edukacija** namijenjena svim učiteljima i nastavnicima Matematike u Republici Hrvatskoj i svaki Vaš doprinos u obliku rasprave, odgovora ili komentara na forumu vidljiv je svim polaznicima stručnoga usavršavanja.

Svrha je ispunjavanja zadanih zadataka Vaš profesionalni razvoj te zajedničko promišljanje s Vašim kolegama, razmjena iskustava, znanja i usvajanje novih vještina.

**2. Kako uspješno učiti u virtualnom okružju**

Da biste uspješno učili u ovome virtualnom okružju, pogledajte kratak video s uputama za uspješan rad:

**3. Pravila ponašanja**

U ovu virtualnu učionicu uključen je velik broj sudionika te će se sastojati od različitih aktivnosti. Da bismo svima osigurali učinkovit suradnički rad, upoznajte se s pravilima ponašanja u ovoj učionici.

**3. Pravila ponašanja**

#### 3.1. Sadržaj i aktivnosti

U svakom će se dijelu stručnoga usavršavanja od Vas očekivati ispunjavanje zadataka – čitanje i/ili pregledavanje materijala, rješavanje kvizova, testova, odgovaranje na pitanja, sudjelovanje u raspravama, objavljivanje odgovora na forumima.

Svi sadržaji i izvori informacija potrebni za ispunjavanje zadataka u virtualnoj učionici bit će Vam dostupni unutar modula – tekstovi, videozapisi, poveznice.

Za svaki modul ili pojedini zadatak dobit ćete informaciju o roku do kojega ga je potrebno izvršiti. Nakon isteka roka više nećete imati priliku rješavati zadatke, no sadržaji će ostati dostupni za pregledavanje. Sve sadržaje modula možete čitati neograničeno puta. Broj pokušaja za testove bit će zasebno postavljen za svaki modul te ćete uvijek imati priliku više puta rješavati test.

Dobro proučite uputu o izvođenju aktivnosti i pročitajte što se od Vas očekuje u zadatku. Ponekad se pitanje sastoji od više dijelova. Provjerite jeste li odgovorili na **sva**postavljena pitanja i u potpunosti izvršili zadatak. U zadatku se nalazi i uputa na koji način i u kojem obliku treba objaviti odgovor.

**3. Pravila ponašanja**

#### 3.2. Suradnja s drugim sudionicima

Neki od zadataka od Vas će tražiti da komentirate objave svojih kolega i tako doprinesete raspravi i razmjeni zamisli, iskustva i primjera dobre prakse.

U svojem komentaru budite jasni, konkretni, usmjereni na zadatak i na objavu koju komentirate.

Izbjegavajte nejasne odgovore poput „Slažem se!“, „Bravo!“, „Samo tako!“ ili uporabu sličica (emotikona) umjesto odgovora jer se oni **ne mogu smatrati ispunjenim zadatkom**.

Kad objavljujete svoj komentar na odgovore drugih polaznika, zadržite profesionalnu razinu komunikacije, pišite prijateljskim tonom; prije nego pošaljete poruku, provjerite jeste li sve napisali kao što ste htjeli. Imate 30 minuta za unošenje promjena u Vaš odgovor prije nego što postane vidljiv svim sudionicima.

Vodite računa da Vaš doprinos raspravi bude konstruktivan te potiče napredovanje. Izbjegavajte neosnovano kritizirati druge polaznike, a njihove odgovore na Vaše objave također shvatite kao poticaj na promjene.

Ponekad se kao odgovor na rasprave ili objave drugih polaznika od Vas može tražiti da im dodijelite oznaku *Sviđa mi se* ili ocjenu. U tom slučaju to je dovoljno za ispunjavanje zadatka te, ako nije traženo, nije nužno ostavljati pisani komentar.

#### 3.3. Povratne informacije

Tijekom edukacije rješavati ćete različite zadatke. Nakon svakog izvršenog zadatka dobit ćete povratnu informaciju koja će ovisiti o vrsti zadatka.

Povratna informacija može biti u obliku oznake *Sviđa mi se* za dobro odrađen zadatak, broj bodova ili komentar mentora. Za neke će sustav automatski odaslati povratnu informaciju, a neki zadatci (zadatci na forumima) bit će tako oblikovani da će Vaš odgovor zahtijevati povratnu informaciju mentora.

Ovakav je način vrednovanja prilika da promišljate o tome kako i sami vrednujete svoje učenike, kako ih usmjeravate tijekom vršnjačkog vrednovanja i samovrednovanja te da svoja pozitivna iskustva prenesete u učionice i uključite ih u svoju svakodnevnu praksu.

Povratnu informaciju mentora, u obliku odgovora ili komentara na Vašu objavu, očekujte u roku od 48 do 72 sata zbog velikog broja sudionika u virtualnim učionicama. Ako niste u potpunosti izvršili zadatak,  mentori će Vas uputiti da provjerite, pojasnite ili dopunite svoj odgovor.

Ako svoj odgovor objavljujete pred kraj roka objave, zbog nedostatka vremena, vjerojatno ćete propustiti priliku dopuniti ga i doraditi prema uputama te će mentori vrednovati posljednji odgovor koji ste objavili. U slučaju da je rješavanje tog zadatka i pozitivna povratna informacija o njemu uvjet za značku, **nećete**ispuniti zadani uvjet te nećete dobiti značku za taj modul.

Automatska pretplata na forum omogućena je samo za forum **Obavijesti**, te nije uputno očekivati e-obavijest o komentaru/odgovoru na Vašu objavu. Svakako provjerite povratnu informaciju na forumu nakon nekoga vremena.

**3. Pravila ponašanja**

#### 3.4. Komunikacija s mentorima

Ako Vam je nešto nejasno u vezi s postavljenim pitanjima i zadatcima ili radom u virtualnoj učionici, obratite se mentorima koristeći mogućnosti sustava:

* **pošaljite poruku na forum Pitanja i dogovori ili**
* **pošaljite poruku na forum s trenutnim zadatkom ili**
* **pošaljite poruku mentorima u sustavu Loomen.**

Ako imate tehničkih pitanja, postavite ih na forumu Tehnička podrška.

Ako se Vaše pitanje odnosi na nešto što bi moglo zanimati i druge polaznike virtualne učionice, potičemo Vas da takva pitanja ipak postavite na forumu **Pitanja i dogovori** ili **Tehnička podrška**. Mentori ili koordinatori će u najkraćem mogućem roku odgovoriti na Vaš upit. Nema potrebe zvati CARNetov Helpdesk jer oni nisu odgovorni za rad u virtualnoj učionici.

Prije nego što objavite svoje pitanje, **provjerite starije objave** jer je možda na isto pitanje već nekome odgovoreno. Zbog toga svako svoje pitanje naslovljavajte jasno da bi se svi sudionici što brže i jednostavnije snalazili na forumima.

**3. Pravila ponašanja**

### 3.5. Intelektualno vlasništvo

Molimo Vas da na pitanja odgovarate svojim riječima. U slučaju da u svojim doprinosima u virtualnoj učionici (odgovorima, komentarima) koristite intelektualno vlasništvo drugih osoba, molimo Vas da obvezno navedete izvor te tako poštujete njihova autorska prava.

### 4. Vrednovanje tema

Za uspješno ispunjene zadatke bit će Vam dodijeljena digitalna značka. **Značkama se služe mnoge obrazovne ustanove diljem svijeta jer su one učinkovit način praćenja profesionalnog razvoja na mrežnim edukacijama.**  One su dokaz Vašeg stručnog usavršavanja i možete ih pohraniti u digitalnu zbirku.

Digitalna značka sastoji se od **slike, naziva tečaja/modula i opisa zahtjeva** koje ste trebali ispuniti da bi Vam bila dodijeljena. Za više informacija o digitalnim značkama pogledajte tečaj [Primjena digitalnih znački u obrazovnim aktivnostima](https://mod.srce.hr/online-tecaj/enrol/index.php?id=341).

Želimo Vam puno sreće i uspjeha u daljnjem radu!

**Vaši mentori**